1. ปัจจัยความเสี่ยง

ตัวเลขเศรษฐกิจในรอบ 6 เดือนแรกของปี 2548 บ่งชี้ให้เห็นว่าทิศทางเศรษฐกิจปี 2548
ในปลายปีอาจเข้าสู่เส้นทางชะลอตัวชัดเจน ปัจจัยสำคัญที่เข้ามากระทบคือราคาน้ำมันที่ปรับตัวสูงขึ้น
เป็นแรงกดดันให้ต้นทุนการผลิตเพิ่มขึ้นในขณะที่ผู้บริโภคก็ใช้ระยะเวลาตัดสินใจซื้อมากขึ้น

อย่างไรก็ตามสภาพความเป็นจริง การเจ็บป่วย หรือการดูแลสุขภาพเป็นสิ่งที่ไม่อาจรีรอได้
ดังนั้นถึงสภาวะการณ์ที่ผันผวนของเศรษฐกิจและการลงทุน
ธุรกิจของโรงพยาบาลก็ยังคงดำเนินการต่อไป
เพียงแต่ผู้มารับบริการจะระมัดระวังในการใช้จ่ายมากขึ้น
รวมทั้งโรงพยาบาลก็ต้องสร้างความเชื่อมั่นให้กับผู้มาใช้บริการ ถึงคุณภาพการบริการ
และจำนวนแพทย์ที่จัดสรรได้อย่างเพียงพอ

ความเสี่ยงของธุรกิจโรงพยาบาล ที่กรรมการได้ประเมินไว้ตั้งแต่ต้นปี 2548 ก็เกิดขึ้นจริงดังคาดคิด
โดยเฉพาะเรื่องการขาดแคลนบุคลากร มีการแข่งขันเพิ่มมากขึ้น
ผู้มาใช้บริการมีอำนาจการต่อรองสูงขึ้น อีกทั้งมีการเปลี่ยนแปลงด้านเศรษฐกิจโดยรวม
นโยบายด้านการสาธารณสุข และโครงการประกันสังคมที่กำหนดเงื่อนไขยังไม่ชัดเจน ทำให้บริษัทฯ
ต้องปรับแผน แก้ปัญหาตลอดเวลาการบริหารจัดการยุ่งยากลำบากมากขึ้น

จากปัจจัยค่าครองชีพสูง การซื้อตัวผู้มีประสบการณ์เกิดขึ้นตลอดเวลารวมทั้งต้นทุนของอุปกรณ์
และเวชภัณฑ์ทางการแพทย์ก็มีการปรับราคาขึ้นตามราคาน้ำมัน
ส่งผลกระทบให้ต้นทุนค่าใช้จ่ายของโรงพยาบาลเพิ่ม
ผู้ป่วยที่มีเงินพอจะใช้บริการตรวจรักษาก็เปลี่ยนมาใช้สิทธิประกันสังคมแทน
อย่างไรก็ตามการบริหารจัดการความเสี่ยงเรื่องความไม่คุ้มทุนในโครงการรับผู้ป่วยประกันสังคมก็ได้ผ่านพ้นไปด้วยดี

จากสถิติผู้มาใช้บริการในโรงพยาบาลเอกชลซึ่งมีปริมาณเพิ่มขึ้นทุกปี ทั้งคนไข้ทั่วไป
คนไข้สิทธิประกันสังคม และสิทธิอื่น ๆ ซึ่งทางกรรมการ ได้คาดการล่วงหน้า
และเฝ้ามองเพื่อแก้ไขปัญหานี้ตลอดมา แต่ด้วยความไม่แน่นอนของเศรษฐกิจประเทศไทย
ทำให้แผนการลงทุนสร้างอาคารสถานที่ พร้อมซื้อเครื่องมือใหม่นั้น ต้องคิดหนักและรอบคอบ
โดยเฉพาะเรื่องของอัตราดอกเบี้ยแนวโน้มสูงขึ้น และในปลายปี 2548 สถิติผู้ป่วยนอก
และผู้ป่วยในได้เพิ่มสูงขึ้นรวดเร็วจนเตียงรับผู้ป่วยไม่เพียงพอ บริษัทฯ ได้เล็งเห็นความจำเป็น
ถึงเวลาที่ต้องขยายสถานที่ให้บริการ และได้0มีโอกาสเข้าไปทำสัญญาซื้อโรงพยาบาล ของบริษัท
ศุภมิตรเวชการ จำกัด ซึ่งสามารถรับผู้ป่วยได้ 270 เตียง โรงพยาบาลเอกชล 2 ณ
ตำบลอ่างศิลาหลังใหม่นี้จะเริ่มโครงการซ่อมแซม และพัฒนา ตั้งแต่ต้นเดือนมกราคม 2549
เพื่อให้เปิดรองรับบริการได้เร็วที่สุด

ความเสี่ยงเดิมที่มีอยู่ในปี 2548 ในเรื่องการขาดแคลนเจ้าหน้าที่ แพทย์ พยาบาล
และเจ้าหน้าที่เทคนิค การซื้อตัวพนักงาน สืบเนื่องจากคู่แข่งในธุรกิจของการรักษาพยาบาลทั้งภาครัฐ
และภาคเอกชน ซึ่งการแข่งขันสูงก็ยังคงมีอยู่
ความเสี่ยงเพิ่มขึ้นในเรื่องภารกิจด้านค่าใช้จ่ายซ่อมอาคาร สถานที่โรงพยาบาลเอกชล 2 ที่อ่างศิลา
รวมทั้งค่าใช้จ่ายเพิ่มขึ้นเรื่องการปรับอัตราดอกเบี้ย บริษัทฯ ตระหนักดีว่าการเฝ้าระวังอย่างใกล้ชิด
ติดตามการปฏิบัติงาน การปรับเปลี่ยนแผนงานให้เหมาะสม มีการควบคุมภายในที่แข็งแรง
จึงเป็นภาระของทีมงานทุกคนที่ต้องร่วมมือร่วมใจกันอย่างจริงจัง

ความไม่แน่นอนของนโยบายรัฐบาลในโครงการประกันสังคม
คือการส่งมอบให้โครงการประกันสังคมรับผิดชอบเพิ่มเติมจากการดูแลเรื่องการคลอดบุตร
ซึ่งเดิมการดูแลบริบาลบุตรนั้น อยู่ในโครงการ 30 บาทรักษาทุกโรค
โดยประกาศมีผลบังคับใช้ในเดือนพฤศจิกายน 2548
หลังจากนั้นไม่นานทางรัฐบาลก็ประกาศให้ทุกโรงพยาบาลที่เข้าโครงการประกันสังคม
รับผิดชอบเพิ่มในเรื่องทันตกรรมอีก ซึ่งจะเริ่มบังคับใช้ในเดือนมกราคม 2549 สำหรับรายละเอียด
และความชัดเจนในแนวปฏิบัติ หรือเงินสมทบที่จะเบิกจ่ายให้
ก็ไม่ได้มีการประชุมสอบถามถึงตัวเลขค่าใช้จ่ายที่เป็นตัวเลข ณ ปัจจุบัน ดังนั้น
โรงพยาบาลภาคเอกชนทุกแห่ง ก็อาจต้องรับภาระค่าใช้จ่ายเพิ่มอย่างหลีกเลี่ยงไม่ได้
เพราะเป็นภาคบังคับที่มีการเซ็นสัญญาแล้ว
และทางรัฐบาลจะเพิ่มเติมกฎเกณฑ์อะไรก็ได้ในสิ่งที่ได้เปรียบ อย่างไรก็ตามทางบริษัทฯ
ก็คงต้องพยายามหาลู่ทางที่จะบริหารจัดการการเงินให้มีประสิทธิภาพ

จากสถิติของผู้มาใช้บริการที่โรงพยาบาลเอกชล ซึ่งมีปริมาณเพิ่มขึ้นทุกปี ทางบริษัทฯ
ได้เล็งเห็นความจำเป็นที่ต้องมีการขยับขยายการให้บริการแก่ลูกค้า ที่ให้ความไว้วางใจตลอดมา
ดังนั้น ในปลายเดือนธันวาคม 2548 ทางบริษัทฯ จึงได้ทำสัญญาและเข้าไปซื้อทรัพย์สินของบริษัท
ศุภมิตรเวชการ จำกัด เพื่อปรับปรุงอาคารสถานที่ และขยายเครือข่ายเป็นโรงพยาบาลเอกชล 2
อ่างศิลา ซึ่งมีแผนการพัฒนาพื้นที่ดังกล่าวในต้นปี 2549